Predkladacia správa

Iniciatívu smerujúcu k uzavretiu dohody ako prvá vyvinula slovenská strana zaslaním svojho návrhu readmisnej dohody v decembri 2003. Predkladaný návrh dohody je výsledkom dvojstranných rokovaní uskutočnených korešpondenčnou formou. 

Dohoda vo svojich ustanoveniach upravuje odovzdávanie a prijímanie vlastných štátnych občanov, dokazovanie a preukazovanie ich štátneho občianstva, odovzdávanie a prijímanie cudzincov, ako aj dokazovanie vstupu a pobytu cudzincov na území štátu požiadanej zmluvnej strany. Samostatné ustanovenia sú tiež venované ochrane osobných údajov, hradeniu nákladov, dodržiavaniu medzinárodných záväzkov vyplývajúcich zmluvným stranám z iných medzinárodných zmlúv, platnosti dohody a jej vypovedaniu.

Návrh dohody korešponduje so vzorovou readmisnou dohodou a zodpovedá odporúčaniam Európskej únie na uzavieranie dvojstranných readmisných dohôd.

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky v súlade s platnými právnymi predpismi.

Predkladaný návrh dohody zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj so záväzkami Slovenskej republiky vyplývajúcimi jej z iných medzinárodných dokumentov.  			       
									
	Predkladaný návrh dohody nemá finančný, ekonomický, environmentálny vplyv, vplyv na zamestnanosť a podnikateľské prostredie.